**Spårakoff** on helsinkiläinen liikkuva ravintola. Se on rakennettu Helsingin kaupungin liikennelaitoksen Karia HM V -sarjan vuonna 1959 valmistetusta raitiovaunusta. Vaunu liikennöi pääsääntöisesti kesäkuukausina, ja sen kyytiin pääsee pääsymaksulla ilman ennakkovarausta. Kierros Helsingin keskustassa kestää korkeintaan tunnin. Vaunu tekee myös tilausajoja.

Vaunua operoivat Sinebrychoff, HOK-Elanto ja Helsingin kaupungin liikennelaitos yhdessä. Spårakoff on väriltään tuotemerkki Koffin tavoin punainen. Linjanumeron paikalla on teksti "PUB – Kiertoajelu".

Historia
--------

Juuri käyttöön otettu Spårakoff Kauppatorilla vuonna 1995.
Kesäkuusta syyskuuhun 2021 vaunun väritys oli valkoinen.
Spårakoffin muuntotyöt tehtiin vuonna 1995 juhlistamaan Sinebrychoffin 175-vuotisjuhlia. Vaunu no. 15 valittiin tähän tarkoitukseen, ja sille annettiin uusi numero 175 uuden käyttötarkoituksensa mukaan. Vaunu otettiin nykyiseen käyttöönsä eräitten tietojen mukaan vapunaattona 1995, joskin toisten tietojen mukaan se esiteltiin tiedotusvälineille vasta 12. toukokuuta 1995.

Spårakoffin lattiapinta-ala on 20 m². Siinä on istuinpaikkoja 24 asiakkaalle. Tarjoilua varten on baaritiski, ja asiakkaita varten lisäksi WC. WC on niin pienessä tilassa, että se piti teettää tehtaalla, jossa valmistetaan laivan hyttejä. Muuntotyöt suunnitteli Oy Windell & Riikonen Design Ltd ja ne suoritti Helsingin kaupungin liikennelaitos.

Alun perin Spårakoffin oli määrä olla toiminnassa vain kaksi vuotta, mutta se osoittautui niin suosituksi, että se jatkaa toimintaansa edelleen. Se oli ainakin aluksi ainoa laatuaan maailmassa.

### Nimen alkuperä

Nimi Spårakoff on yhdistelmä Stadin slangin sanasta *spåra* (’raitiovaunu’, ruotsin samaa tarkoittavasta sanasta *spårvagn*) ja Pohjoismaiden vanhimman panimon Sinebrychoffin tuotemerkistä Koff. Nimi valittiin nimikilpailun perusteella, jonka Sinebrychoff järjesti yhteistyössä City-lehden kanssa.

Reitti
------

Spårakoff on liikenteessä pääsääntöisesti toukokuun lopusta syksyyn asti. Kiertoajelu alkaa tasatunnein 14–19 välillä Mikonkadulta Rautatientorin vierestä. Reitti kulkee Kaisaniemenkatua ja Snellmaninkatua pitkin Kauppatorille, Eteläsatamasta Eiraan ja Bulevardille, Mannerheimintietä ja Aleksanterinkatua pitkin Senaatintorille sekä Kaisaniemen kautta takaisin Rautatientorille. Marras–joulukuussa vaunu liikennöi jouluratikkana eri reittiä Kallion, Helsinginkadun ja Taka-Töölön kautta Kauppatorille.

Tekniset tiedot
---------------

Näkymä sisätiloista.
Spårakoffin käyttämä Karia HM V on yksi neljästä liikennöintikunnossa olevasta saman tyypin raitiovaunusta. Kaksi muuta on museovaunuina ja yksi mainoskäytössä. Se on alun perin rakennettu 1959 ja muunnettu ravintolaksi vuonna 1995. Vaunussa on kaksi kääntöteliä. Tekniset tiedot ovat seuraavat:

* Valmistusvuosi: 1959
* Leveys: 2,3 m, korkeus: 3,6 m
* Raideleveys: 1 000 mm
* Massa: 20 t
* Huippunopeus: 60 km/h
* Kiihtyvyys: 12,6 s (0–50 km/h)
* Matkustajia: 24 istuinta, 6 seisomapaikkaa, yksi WC
* Tarjoilukapasiteetti: noin 500 tuopillista/tankkaus
* Henkilökuntana on kuljettaja ja tarjoilija.

Spårakoff Taiwanissa
--------------------

Spårakoffin kopio, joka oli muunnettu hylätystä HKL 23 -vaunusta esiintyi Taipei Expo -näyttelyssä Taiwanissa marras-joulukuun vaihteessa vuonna 2000 yhdeksän päivän ajan Suomen matkailuosastossa. Sisälle oli asennettu tietokonesimulaattorit, joista näkyi *Virtual Finland*. Näin ratikkaan menijöistä tuntui siltä kuin he olisivat olleet ajelumatkalla Helsingissä. Sisustukseen kuuluivat myös pöydät, penkit ja baaritiski. Muutokset vaunuun tehtiin Taipeissa. Näyttelyn jälkeen tämä vaunu jäi Taiwaniin, mikä teki siitä ainoan raitiovaunun Taiwanissa, kunnes Kaohsiungissa avattiin pikaraitiotie vuonna 2016.

Lähteet
-------

1. 1 2 3  Spårakoff *Sinebrychoff*. Viitattu 20.7.2021.
2. 1 2 3 4 5 6 7  Spårakoff *Raflaamo*. Viitattu 20.7.2021.
3. ↑  Vapaa-aikavirasto.com: Spårakoff, Helsinki *vapaa-aikavirasto.com*.  Arkistoitu 22.12.2010. Viitattu 7.3.2010.
4. ↑  Kimmo Lundén: Miten niin pilkku-Suomi? "SpåraKoff säilyy!" *Talouselämä*.  24.11.2014.  Arkistoitu 9.5.2015. Viitattu 10.5.2015.
5. ↑  SpåraKOFF sai uuden ilmeen! *coloro.fi*.  3.6.2021. Viitattu 20.7.2021.
6. ↑  Press Releases - Oy Sinebrychoff Ab: SpåraKOFF – a moving bar in the centre of Helsinki *koff.fi*.  13.5.2008.  Arkistoitu 5.3.2016. Viitattu 7.3.2010. (englanniksi)
7. 1 2  Tom Heino: Ravintolaraitiovaunu Spårakoff - HKL 175 Suomen Raitiotieseura ry.  Arkistoitu 26.5.2012. Viitattu 7.3.2010.
8. ↑  Kaisu Moilanen: Spårakoffista tuli heti nähtävyys.  *Helsingin Sanomat*, 7.5.2015.  Sanoma Oy. Artikkelin verkkoversio. Viitattu 10.5.2015.
9. ↑  Heikki & Marjatta Paunonen]]: *Tsennaaks Stadii, bonjaaks slangii. Stadin slangin suursanakirja*, s. 1078. WSOY, 2000. ISBN 951-0-23239-4.
10. ↑  Ari Lindholm: Suomalaisten suurpanimojen historia *lindholm-fi.net*.  26.7.2007.  Arkistoitu 4.3.2016. Viitattu 10.5.2015.
11. ↑  Suomen Raitiotieseura: HKL: MOOTTORIVAUNUT 1 - 15 (1959) / HKL MOTOR TRAMS 1 - 15 (1959) *raitio.org*.  Arkistoitu 19.9.2012. Viitattu 10.5.2015.
12. ↑  SpåraKoff Virgin Oil Co..  Arkistoitu 18.5.2015. Viitattu 10.5.2015.
13. ↑  HKL:n neliakselinen moottorivaunu. tyyppi RM3, numero 23 *Suomen Raitiotieseura ry*.  Arkistoitu 18.5.2015. Viitattu 17.6.2020.
14. ↑  領先全台 高雄輕軌4日正式通車 *Newtalk*. Viitattu 20.6.2020. (kiinaksi)

Aiheesta muualla
----------------

* Kuvia tai muita tiedostoja aiheesta **Spårakoff** Wikimedia Commonsissa

* Spårakoff Koff-fanisivulla
* Suomen Raitiotieseura ry:n sivuilla